"DANAS sam u Splitu, u Hrvatskoj. Ukratko, Afrika sa strujom", napisao je prije dvije godine na Twitteru nigerijski poduzetnik Sim Shagaya, osnivač kompanije Konga.com, koji se našao i na Forbesovoj listi 10 najmoćnijih ljudi u Africi.

>> Nigerijac o Splitu: "Ovo je Afrika, samo ima struju"

Da je posljednjih dana Sim Sgaya navratio do Rudeša, Malešnice, Španskog ili Dubrave, lako je mogao napisati: "Danas sam u Zagrebu, u Hrvatskoj. Ukratko, Afrika bez struje". Ili Split bez struje.

Osam kvarova, deset puta bez struje, u sedam dana

Pitali smo Hrvatsku elektroprivredu koliko su u proteklih sedam dana imali kvarova i prekida u isporuci električne energije na području Zagreba. I brojka uopće nije mala.

Čak deset puta u sedam dana deseci tisuća potrošača ostali su bez struje. Ukupno su zabilježili osam kvarova na srednjenaponskoj mreži. Koji su uzroci tih kvarova, nisu nam rekli, već su iz HEP-a poručili samo da se "mreža na području Zagreba održava adekvatno i prema pravilima struke".

Pa po pravilima struke deset puta u osam dana nema struje, ne zbog redovnog i najavljenog održavanja nego zbog kvarova koji su se zaredali jedan za drugim.

Par sati nakon "popravka" opet nestalo struje

Nakon što je prekjučer 15 tisuća kućanstava na zapadu grada ostalo bez struje, iz HEP su nam poručili da su otklonili kvar.

“Danas obavljena zamjena kompletnog srednjenaponskog bloka značajno će povećati sigurnosti opskrbe električnom energijom potrošača na ovom području”, poručili su nam iz HEP-a.

Nekoliko sati nakon njihovog umirujućeg odgovora u Španskom je usred noći opet nestalo struje.

Tekst se nastavlja ispod oglasa

Bolnica u Dubravi dvaput bez struje u dva dana

No nije HEP kriv samo za prekide u opskrbi električnom energijom. Dva dana za redom bez struje je ostala KB Dubrava, najmlađa zagrebačka bolnica.

"Ljudi se guše, RTG, CT ne radi, klima ne radi (prozori se ne otvaraju na KB Dubrava). Naručeni pacijenti za dijagnostiku se zovu na telefone da ne dolaze jer nema struje za rad aparata. Raspad sistema", dojavio nam je čitatelj Index. Kod njih se, pak, dvaput pokvarila trafo stanica. Ta je bolnica i prije nekoliko godina imala problema s nestancima struje koja su se znala događati čak i usred operacija.

"Navedeni kvar se nije dogodio u mreži HEP ODS-a, već u unutrašnjim instalacijama i postrojenjima KB Dubrava", rekli su nam u HEP-u objašnjavajući zašto su hitne pacijente morali prebacivati iz Dubrave na Rebro.

Na papiru imaju klimu, ali ne radi

A dio tih pacijenata na Hitnoj je završio zbog nesnosnih uvjeta u tramvajima, autobusima i vlakovima koji voze putnike po Zagrebu.

Iako su zbog najavljenog toplinskog vala najavili da će na ceste poslati samo klimatizirane autobuse i tramvaje, to se ipak nije dogodilo. Svi tramvaji i autobusi nisu klimatizirani.

Od 264 tramvaja 206 ih je klimatizirano, od 440 autobusa njih 34 nema hlađenje. U teoriji to zvuči dosta dobro, međutim u dobrom dijelu onih koji su na papiru, klimatizirani uređaji za hlađenje ne rade zbog lošeg održavanja. Tako da su ZET-ovci na ceste izveli na papiru klimatizirana vozila, ali u njima je temperatura bila nepodnošljivo visoka jer jednostavno nisu imali što uključiti.

A temperature su posljednjih dana, za Zagreb, prilično visoke. U pravoj Africi vjerojatno ne bi izazvale preveliku pažnju, u ovoj našoj bez struje šalju ljude u bolnice.

